በድሬዳዋ ኮሚኒቲ ፖሊሲንግ ውጤት እያስመዘገበ ነው
ድሬዳዋ ፤ ጥቅምት 15/2006 (ዋኢማ) – በድሬዳዋ አስተዳደር የህብረተሰብ አቀፍ የፖሊስ አገልግሎት ተግባራዊ መሆን ከጀመረ ወዲህ ወንጀል እየቀነሰ መምጣቱን የአስተዳደሩ ፖሊስ ኮሚሽን አስታወቀ፡፡የአስተዳደሩ ፖሊስ ኮሚሽን ኮሚሽነር ጌታቸው አስረስ ለዋልታ እንደገለጹት ፤ ህብረተሰቡን ያሳተፈ የፖሊስ አገልግሎት ተግባራዊ መሆን ከጀመረ ወዲህ በድሬዳዋ የከተማና የገጠር አካባቢዎች የሚፈፀሙ የወንጀል ድርጊቶች መቀነስ ችለዋል፡፡ህብረተሰቡን በቀጠና፣ በመንደር፣ በግቢና በቤተሰብ አደራጅቶ ለፖሊስ አጋር እንዲሆን በማድረግ ኮሚሽናቸው እየተንቀሳቀሰ መሆኑን የተናገሩት ኮሚሽነር ጌታቸው የወንጀል ድርጊቶች ከመቀነሳቸውም ባሻገር ህብረተሰቡ ከፖሊስ ጋር ያለው ቅርበት ተጠናክሯል ብለዋል፡፡በ2006 የመጀመሪያ ሩብ ዓመት 856 ወንጀሎች መመዝገባቸውን የገለጹት ኮሚሽነር ጌታቸው ከባለፈው አመት ተመሳሳይ ሩብ አመት ጋር ሲነፃፀር የ46 የቅናሽ ልዩነት እንዳለው ያስረዳሉ፡፡ሰሞኑን በመዲናችን አዲስ አበባም ሊፈጸም የነበረው የሽብር ጥቃት ሙከራ እንዳሳዘናቸው ኮሚሽነሩ ገልጸው ፤ በአገራችን የሽብር ጥቃት ስጋት ቢኖርም በየጊዜው ሙከራዎቹ የመክሸፋቸው ሚስጥርም ህብረተሰቡን ያሳተፈ የወንጀል መከላከል ስርዓት ተግባራዊ መሆን በመቻሉ ነው ብለዋል፡፡በድሬዳዋ የአደገኛ ዕፅ ዝውውር፣ የህገወጥ ንግድና ኮንትሮባንድ እንቅስቃሴ፣ ህገወጥ የሰዎች ዝውውር፣ በተለይ በገጠራማው አካባቢ በሴቶችና ህጻናት ላይ የሚፈፀሙ በደልና ቅጣቶች የወንጀል ስጋቶች መሆናቸውን ኮሚሽነር ጌታቸው ተናግረዋል፡፡የህዝቡ ድጋፍና ትብብር መኖር፣ ከአጎራባች ክልሎችና ከፀጥታ ሀይሎች ጋር ተቀናጅቶ መስራት መቻሉ፣ መንግስታችን ከጎረቤት ሀገሮች ጋር ያለው መልካም ግንኙነት እንዲሁም የሽብርተኝነት ህጉን ጨምሮ ያሉን የህግ ማዕቀፎች እነዚህን ወንጀሎች ለመከላከል ምቹ ሁኔታዎች እንደሆኑ ይዘረዝራሉ፡፡ህብረተሰቡ ተደራጅቶ ከፖሊስ ጋር መስራት መቻሉን ሙሉ በሙሉ እንደደገፈው የሚናገሩት ኮሚሽነር ጌታቸው የኮሚኒቲ ፖሊሲንግ ማዕከሎችን ነዋሪው በመገንባትና ቁሳቁሳቸውን በማሟላት ላይ እንደሚገኝ ገልጸዋል፡፡ዋልታ በተለያዩ መንደሮች ተዘዋውሮ ያነጋገራቸው ነዋሪዎችም ይህንኑ ያረጋግጣሉ፡፡ በድሬዳዋ መኖር ከጀመሩ ከ51 አመታት በላይ የሆናቸውና በኮሚኒቲ ፖሊሲንግ እየተሳተፉ ያሉት አቶ ዜና በየነ እንዳሉት ‹‹የአካባቢን ሰላምና ፀጥታ ማስጠበቅ ለልማታችንና ለተረጋጋ ህይወት ወሳኝ ነው፡፡ ይህን ተግባር ደግሞ ፖሊስ ብቻውን የሚፈፅመው አይደለም፡፡ የህብረተሰቡ ተሳትፎ ያስፈልጋል›› ብለዋል፡፡ወ/ሮ ትግስት ገብረ ሃና እና ወ/ሮ የውብዳር ሚካኤልም የተባሉ የከተማው ነዋሪ በተመሳሳይ በኮሚኒቲ ፖሊሲንግ አገልግሎት መሳተፋቸው የተለያዩ ወንጀለኞችን በመከላከል ረገድ ያለውን ፋይዳ አስረድተዋል፡፡ በጋራ መኖሪያ ቤቶች ውስጥ ነዋሪ የሆኑት ወ/ሮ ትግስት እንዳሉት “የምኖረው በጋራ መኖሪያ ቤቶች ውስጥ በመሆኑና የነዋሪው ማንነት በሚገባ ስለማይታወቅ ለወንጀል ተጋላጭነታችን  የሰፋ ነው፡፡ ሁሉንም ነዋሪ እስከ ቤተሰብ ደረጃ ድረስ በማደራጀታችን ግን ፀጉረ ልውጥ ተከራይ እንኳን ቢመጣ ለመለየት አንቸገርም፡፡ በተጨማሪም ለስርቆትና ለዝርፊያ ከመጋለጥ ድነናል” ብለዋል፡፡ የዲፖ አካባቢና የቀጠና 2 ነዋሪ እንዲሁም የቀበሌ ምክር ቤት አባል ዮኑት ወ/ሮ የውብዳር በበኩላቸው ፀጉረ ልውጥ ሰዎች ሲታዩ በቅርብ በመከታተል፣ እንግዳ ነገር ሲከሰት ወዲያውኑ ለፖሊስ ሪፖርት በማድረግ፣ ከስነምግባራቸው ያፈነገጡ ወጣቶችንና ነዋሪዎችን በመምከር እንዲሁም የወንጀልና የጸጥታ ስጋቶችን በመለየት ከፖሊስ ጋር እጅና ጓንት ሆነው በመንቀሳቀስ ላይ እንደሆኑ አስረድተዋል፡፡ ‹‹በዚህ መሰረትም ወንጀል በአካባቢያችን የቀነሰበት ሁኔታ አለ›› ይላሉ፡፡የከዚራ ፖሊስ ጣቢያ የኮሚኒቲ ፖሊሲንግ አስተባባሪ ረዳት ኢንስፔክተር ዳዊት ተስፋዬ ጣቢያቸው ቀበሌ 03ን በአራት ቀጠና በመክፈል፣ ቀጠናውን በመንደር፣ መንደሩን በብሎክ፣ ብሎኩን በግቢ፣ ግቢውን ደግሞ በቤተሰብ በማደራጀት ህብረተሰቡን እያሳተፈ እንደሚገኝ ገልፀው በየመንደሩ በተደራጁት የኮሚኒቲ ፖሊሲንግ ማዕከሎችም ተገቢውን የፖሊስ ሀይል በመመደብ የክትትልና ድጋፍ ስራ እንደሚሰራ ተናግረዋል፡፡ድሬዳዋና አካባቢዋ መተላለፊያና ለድንበር አቅራቢያ በመሆናቸው ለሰርጎ ገብ የሽብር ጥቃቶች ተጋላጭ እንደሆኑ የሚናገሩት ኮሚሽነር ጌታቸው ፖሊስ ህብረተሰቡን እያሳተፈ ነቅቶ ከሰራ ስጋቱ ከስጋትነት እንደማይዘል እምነታቸው መሆኑን አስረድተዋል፡፡ 